Læs: Med NSA til klimatopmøde

Den amerikanske efterretningstjeneste National Security Agency (NSA) spionerede mod andre landes forberedelser til COP15 i København i december 2009, og tjenesten planlagde at fortsætte spionagen under selve forhandlingerne i Bella Center. Et af målene for NSA var værtslandet Danmark. Det fremgår af et NSA-dokument, som Information har fået adgang til via whistlebloweren Edward Snowden.

Dokumentet blev lagt ud på et internt netværk i NSA den 7. december 2009, samme dag som klimatopmødet i København begyndte. De centrale afsnit i dokumentet er klassificerede som tophemmelige, hvilket er det højeste klassifikationsniveau i USA.

I det lækkede dokument står der, at NSA og dens tætte partnere blandt efterretningstjenesterne i Storbritannien, Canada, Australien og New Zealand »vil fortsætte med at forsyne beslutningstagere med enestående, betimelige og værdifulde indblik i nøglelandes forberedelser og mål for konferencen så vel som overvejelserne i landene om klimaforandringspolitikker og forhandlingsstrategier«.

NSA beskæftiger sig med elektronisk efterretningsvirksomhed, og som eksempel på oplysninger, den allerede har indhentet forud for COP15, nævnes specifikt en rapport med »forhåndsdetaljer om det danske forslag og deres bestræbelser på at søsætte en ’redningsplan’ for at redde COP15«.

Desuden fremgår det af det lækkede dokument, at NSA vil spionere under selve topmødet.

Ifølge dokumentet vil »signalefterretninger (elektronisk indhentning af kommunikation, red.) utvivlsomt spille en betydningsfuld rolle i at holde vores forhandlere så godt orienterede som muligt under den to uger lange begivenhed«.

Thornings tillid til NSA

Ved COP15 skulle verdens lande forsøge at finde sammen om en aftale om reduktion af CO2-udledning for at sikre fremtidige generationer mod klimaforandringer. Topmødet er blevet kaldt det vigtigste siden afslutningen på Anden Verdenskrig.

Kilder blandt de danske delegerede ved COP15 siger til Information, at amerikanerne under forhandlingerne ofte var velinformerede om diskussioner, der var blevet ført i fortrolighed.

»Jeg var tit helt overrasket over, hvad de vidste,« siger en embedsmand fra det tværministerielle COP15-sekretariat.

Jurister påpeger, at spionage mod Danmark og FN er ulovlig.

»Helt grundlæggende er det sådan, at hvis nogen bryder ind i andre folks computere eller netværk eller lignende i Danmark, så er det selvfølgelig strafbart. Både hvis der er tale om en tilfældig hacker, og hvis der er tale om en fremmed efterretningstjeneste som NSA,« siger professor i strafferet på Københavns Universitet Jørn Vestergaard.

Statsminister Helle Thorning-Schmidt (S)har, siden NSA-skandalen begyndte, fastholdt, at USA er en tæt allieret, og at hun ikke har »grund til at tro, at der skulle være udøvet ulovlig efterretningsaktivitet imod Danmark eller danske interesser.«

Men den forklaring må regeringen nu revidere, mener leder af Forum for overvågningsstudier på Aarhus Universitet Peter Lauritsen: »Regeringen har forsøgt at nedtone bekymringen for NSA ved at sige, at der ikke er noget at komme efter, og at den ikke har nogen mistanke om noget som helst. De nye oplysninger underminerer det udsagn,« siger Peter Lauritsen.

Det danske papir

Den danske »redningsplan«, som NSA tilsyneladende har opsnappet, er efter alt at dømme et aftaleudkast, som det danske formandskab udfærdigede forud for COP15. Det vurderer embedsmænd fra COP15-sekretariatet over for Information.

Udkastet blev udleveret til USA af Statsministeriet inden for nogle uger op til COP15. Som det fremgår af dagens avis, skulle udkastet indtil da holdes strengt fortroligt og måtte ikke udleveres til de amerikanske forhandlere.

Men nu tyder det lækkede dokument altså på, at også NSA skaffede sig »forhåndsoplysninger« om udkastet.

Statsminister Helle Thorning-Schmidt, justitsminister Karen Hækkerup (S) og forsvarsminister Nicolai Wammen (S) er i dag indkaldt til forespørgselsdebat i Folketinget for at redegøre for, »hvorvidt USA’s efterretningstjeneste NSA eller andre USA-efterretningstjenester foretager overvågning af danske borgere, virksomheder og politikere, for lovligheden heraf efter dansk lov og for, om regeringen vil tage skridt til at undersøge disse spørgsmål nærmere«.

NSA skriver i en mail til Information:

»Mens vi ikke har i sinde offentligt at kommentere hver eneste påståede efterretningsaktivitet, har den amerikanske regering gjort klart, at USA indsamler udenlandske efterretninger af den type, som alle nationer indsamler. Og som regeringen bekendtgjorde for flere måneder siden, er den ved at gennemgå, hvordan vi koordinerer med vores tætteste allierede og partnere.«

Statsminister Helle Thorning-Schmidt har ikke ønsket at kommentere sagen. Hun henviser til forsvarsminister Nicolai Wammen, som skriver i en mail til Information:

»Jeg har ikke set det pågældende papir, men som det har været fremme tidligere, har vores efterretningstjenester ikke grundlag for at antage, at NSA – eller for den sags skyld andre amerikanske efterretningstjenester – retter ulovlige efterretningsaktiviteter mod Danmark.«

Læs: Regeringens overvågningsfortælling smuldrer

Læs mere på journalen